तलवारबाजी
तलवारबाजी (अंग्रेजी: fencing (फेन्सिंग)), जिसे हिन्दी में असिक्रीड़ा के नाम से भी जाना जाता है, एक लड़ाकू खेल है जिसमें (नकली) तलवारों का प्रयोग किया जाता है। इस खेल के तीन अलग-अलग प्रकार की शैलियाँ हैं, नामतः फॉइल, एपे और सेबर। हर शैली में अलग प्रकार का हथियार (जिसको उस शैली के नाम से ही जाना जाता है) तथा नियमों का प्रयोग किया जाता है। अधिकतर प्रतियोगी तलवारबाज एक ही शैली का अभ्यास करते हैं। आधुनिक तलवारबाजी 19वी सदी के अंत से प्रसिद्धि पाने लगा, और तलवारबाजी के पारंपरिक कौशलों पर आधारित है। इस खेल की स्पर्धाओं में अंक विपक्षी को अपनी तलवार से छूकर प्राप्त किए जाते हैं। तलवारबाजी ओलिम्पिक खेलों में प्रदर्शित सबसे पहले खेलों में से एक है और एथलेटिक्स, सायक्लिंग, तैराकी एवं जिम्नास्टिक के साथ, हर आधुनिक ओलिम्पिक खेलों का भाग रहा है। यह शब्द वस्तुतः अंग्रेजी "डिफेंस" से निकला है, जिसका अर्थ है रक्षा। पहले दो व्यक्तियों में गहरा मनमुटाव हो जाने पर न्याय के लिए वे इस विचार से तलवार से लड़ पड़ते थे कि ईश्वर उसकी रक्षा करेगा जिसके पक्ष में धर्म है। इस प्रकार का द्वंद्वयुद्ध (डुएल) तभी समाप्त होता था जब एक को घातक चोट लग जाती थी। परंतु प्रायः सभी देशों की सरकारों ने द्वंद्वयुद्ध को दंडनीय घोषित कर दिया। इसलिए फ़ेसिंग में लड़ने की रीतियाँ तो वे ही रह गईं जो द्वंद्वयुद्ध में प्रयुक्त होती थीं, परंतु अब प्रतिद्वंद्वी को असि (तलवार) से छू भर देना पर्याप्त समझा जाता है।